b'\n_START_ARTICLE_\nDionysoksen teatteri\n_START_SECTION_\nHistoria\n_START_PARAGRAPH_\nTeatteri rakennettiin alun perin arkaaisella kaudella 500-luvulla eaa., ja sit\xc3\xa4 pidet\xc3\xa4\xc3\xa4n maailman ensimm\xc3\xa4isen\xc3\xa4 teatterina. Ennen teatterin rakentamista esitykset olivat mahdollisesti Agoralla. Teatteri liittyi Dionysoksen kulttiin, sill\xc3\xa4 n\xc3\xa4ytelm\xc3\xa4t olivat osa jumalan kunnioittamista. Merkitt\xc3\xa4vin teatterijuhla oli Dionysia-juhla. 500-luvulla eaa. teatterin viereen rakennettiin my\xc3\xb6s Dionysoksen temppeli._NEWLINE_Dionysoksen teatteri oli kreikkalaisen tragedian ja komedian syntym\xc3\xa4paikka, ja 400-luvulla eaa. siell\xc3\xa4 esitettiin kaikkein kuuluisimpien kreikkalaisten n\xc3\xa4ytelm\xc3\xa4kirjailijoiden, kuten Aiskhyloksen, Sofokleen, Euripideen ja Aristofaneen, n\xc3\xa4ytelmien ensiesitykset._NEWLINE_Teatteri oli alun perin rakennettu p\xc3\xa4\xc3\xa4osin puusta. Vuonna 342 eaa. Lykurgos rakennutti teatterin uudelleen kivest\xc3\xa4. Samoihin aikoihin teatterin alue laajennettiin Dionysos Eleuthereuksen pyh\xc3\xa4k\xc3\xb6ksi, ja sinne rakennettiin uudempi Dionysoksen temppeli vanhan temppelin viereen. Vuonna 330 eaa. teatteriin rakennettiin uusia kivisi\xc3\xa4 penkkej\xc3\xa4 lis\xc3\xa4tilan saavuttamiseksi. Samoihin aikoihin teatteria alettiin k\xc3\xa4ytt\xc3\xa4\xc3\xa4 enenev\xc3\xa4ss\xc3\xa4 m\xc3\xa4\xc3\xa4rin Ateenan ekklesiasterionina eli kansankokous ekklesian kokoontumispaikkana aiemman Pnyksin sijasta._NEWLINE_My\xc3\xb6hemminkin teatteria uusittiin usein. Suurin osa nykyisin n\xc3\xa4kyvill\xc3\xa4 olevista rakenteista on per\xc3\xa4isin roomalaiselta ajalta. Rooman keisari Nero teetti teatteriin laajoja entis\xc3\xb6intit\xc3\xb6it\xc3\xa4 vuonna 61 jaa._NEWLINE_Teatterin alueen arkeologiset kaivaukset suoritti Ateenan arkeologinen seura.\n_START_SECTION_\nRakennus\n_START_PARAGRAPH_\nTeatterin keski\xc3\xb6ss\xc3\xa4 oli orkhestra, jossa khoros esiintyi. Se oli alun perin suorakulmion muotoinen, sittemmin py\xc3\xb6re\xc3\xa4 ja viimeisess\xc3\xa4 vaiheessa puoliympyr\xc3\xa4n muotoinen. Teatterin katsomossa oli sen laajimmassa vaiheessa kolme osaa: alimpana 32 penkkirivi\xc3\xa4, jotka muodostivat t\xc3\xa4ydellisen puolikaaren keskell\xc3\xa4 olleen orkhestran ymp\xc3\xa4rille, ylemp\xc3\xa4n\xc3\xa4 toiset 32 penkkirivi\xc3\xa4, jotka kattoivat ainoastaan katsomoalueen keskiosan, ja aivan yl\xc3\xa4riviss\xc3\xa4 viel\xc3\xa4 lis\xc3\xa4\xc3\xa4 penkkirivej\xc3\xa4, jotka kattoivat samoin katsomon keskiosan._NEWLINE_Teatteriin mahtui laajimmillaan 17\xc2\xa0000 katsojaa. Ensimm\xc3\xa4isen rivin paikoista 67 oli varattu merkkihenkil\xc3\xb6ille ja tietyille viranhaltijoille. Kaikkein edustavin paikka oli varattu Dionysos Eleuthereuksen papille. Ensimm\xc3\xa4isess\xc3\xa4 riviss\xc3\xa4 oli my\xc3\xb6s Dionysoksen patsas, niin ett\xc3\xa4 jumala itse saattoi seurata n\xc3\xa4ytelmi\xc3\xa4._NEWLINE_N\xc3\xa4ytt\xc3\xa4m\xc3\xb6n taustalla oli n\xc3\xa4ytt\xc3\xa4m\xc3\xb6rakennus. Sen takana teatterin etel\xc3\xa4puolella olivat Dionysoksen vanhempi ja uudempi temppeli sek\xc3\xa4 jumalan alttari.'